b'\n_START_ARTICLE_\nGaspar Melchor de Jovellanos\n_START_SECTION_\n\xc5\xbdivljenjepis\n_START_PARAGRAPH_\nPo \xc5\xa1tudiju prava je delal na sodi\xc5\xa1\xc4\x8dih v Sevilli in Madridu. Med letoma 1790 in 1797, ko je neuspe\xc5\xa1no posredoval v prid one\xc4\x8da\xc5\xa1\xc4\x8denega prijatelja, so ga izgnali iz Madrida in je od\xc5\xa1el v doma\xc4\x8do Asturijo. Tam je ustanovil Asturijski in\xc5\xa1titut za pospe\xc5\xa1evanje kmetijske, industrijske, dru\xc5\xbebene in izobra\xc5\xbeevalne reforme ter 1795 dokon\xc4\x8dal svoje najpomembnej\xc5\xa1e delo Informe en el expedinente de ley agraria (slov. Poro\xc4\x8dilo o izvedbi agrarnega zakona), v katerem si je prizadeval za agrarno reformo v \xc5\xa0paniji na liberalnih gospodarskih na\xc4\x8delih._NEWLINE_Leta 1797 se je vrnil v javno \xc5\xbeivljenje in zavrnil mesto veleposlanika v Rusiji, sprejel pa je polo\xc5\xbeaj pravosodnega ministra. S svojimi politi\xc4\x8dnimi pogledi, predvsem z nasprotovanjem inkviziciji in zagovarjanjem odcepitve \xc5\xa1panske narodne cerkve od Rima, je spodbudil svoj politi\xc4\x8dni padec in internacijo na Majorko leta 1801. Ko so ga leta 1808 izpustili, je zavrnil delo za francoske okupatorje in se zavezal domoljubni stranki._NEWLINE_Bil je glavni predstavnik \xc5\xa1panskega razsvetljenstva v 18. stoletju. Zapustil je precej literarnih del \xe2\x80\x93 najbolj znani sta tragedija Pelayo in komedija El delicuente honrado (slov. \xc4\x8castni prestopnik). Med drugim je prevedel prvo knjigo Miltonovega Izgubljenega raja.'